Správa zo zahraničnej pracovnej cesty

1. Účastníci ZPC

Meno:						Ing. Elena Malíková
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport
						Stromová 1, 813 30 Bratislava
Pracovné zaradenie:		riaditeľka odboru vzdelávania 
		a medzinárodnej spolupráce v športe
Znalosť jazykov:				anglický, francúzsky a ruský jazyk  	

2. Zahraničná pracovná cesta 

Štát: 						Gent 
Mesto:						Belgicko
Vykonaná v dňoch: 				29. marec - 1. apríl 2011	
Prijímajúca organizácia: 			Flámska športová federácia
Vlaamse Sportfederatie vzw.
Zuiderlaan 13
9000 Gent

Účel cesty:					účasť na prvom sympóziu v rámci projektu 
						„Podpora a zabezpečenie dobrovoľníctva v športe“

Spôsob financovania: 				Organizátor - letenky, miestna doprava, ubytovanie,
strava počas sympózia
MŠVVaŠ SR - doprava na letisko Schwechat, 
stravné mimo sympózia

3. Rámcový program pobytu

Utorok, 29. marca 2011: Príchod, registrácia účastníkov rokovania
Streda, 30. marca 2011: Prvá časť sympózia (otvorenie, organizácia športu)
Štvrtok, 31. marca 2011: Druhá časť sympózia (podpora manažmentu športových klubov, diskusie, závery)
Piatok, 1. apríla 2011: Odchod delegácií

4. Všeobecné informácie k problematike

	Európska komisia vyhlasuje od roku 2009 výzvy na predkladanie projektov na konkrétne témy v rámci tzv. prípravných aktivít v oblasti športu. V roku 2010 bola jednou z troch tém podpora dobrovoľníctva v športe. Projekt s názvom „Podpora a zabezpečenie dobrovoľníctva v športe“ bol schválený Európskou komisiou v novembri 2010 a koordinuje ho predkladateľ projektu - Flámska športová federácia. Ministerstvo školstva, vedy, výskumu a športu SR sa prvýkrát zapája do spolupráce na projekte, ktorého podnetom na vypracovanie bola výzva Európskej komisie na predkladanie projektov v rámci prípravných aktivít v oblasti športu.
	Do projektu sa zapojilo desať subjektov z deviatich členských štátov EÚ - Belgicko, Česká republika, Cyprus, Fínsko (dva subjekty), Grécko, Maďarsko, Nemecko, Slovensko a Veľká Británia. Na projekt bolo z prostriedkov EÚ alokovaných 165 000 Eur, pričom každý z partnerov sa podieľa na spolufinancovaní projektu do výšky 3 000 Eur. 
	Spoločná práca partnerských organizácií sa uskutoční počas piatich sympózií, ktoré sú naplánované na marec, jún, september, november 2011 a február 2012. Záverečná konferencia sa bude konať v máji 2012 a záverečná správa bude predložená v júni 2012. Náklady spojené s účasťou zástupcov partnerských organizácií na projekte, vrátane cestovných a pobytových nákladov, sú hradené z rozpočtu určeného pre tento projekt.
	Cieľom projektu „Podpora a zabezpečenie dobrovoľníctva v športe“ je podporiť výmenu dobrých skúseností v oblasti dobrovoľníctva v športe, predovšetkým tých, ktoré sa týkajú riadenia športových klubov funkcionármi - dobrovoľníkmi, a to z legislatívneho, administratívneho a finančného aspektu. 
	Primárnym výstupom projektu pre Slovenskú republiku bude implementácia poznatkov v rámci výmeny dobrých skúseností do športovej praxe na Slovensku. Okrem toho zapojenie sa do projektu pomôže získať vedomosti a praktické zručnosti, ako postupovať pri príprave a koordinácii projektov vyhlásených na základe výziev Európskej komisie v oblasti športu v rámci prípravných aktivít v období rokov 2011 - 2012.
	Viac informácií ponúka flámsky predkladateľ a koordinátor projektu na internetovej stránke www.volunteringinsport.eu. 

5. Stručné zhrnutie rokovania
	
	Prvého sympózia v rámci projektu „Podpora a zabezpečenie dobrovoľníctva v športe“, ktoré sa uskutočnilo v Gente v dňoch 30.-31.3.2011 sa za Slovenskú republiku zúčastnili Ing. Elena Malíková, riaditeľka odboru vzdelávania a medzinárodnej spolupráce v športe a Mgr. Igor Kováč, vedúci oddelenia vzdelávania Národného športového centra. 
	Z partnerských organizácií sa sympózia zúčastnili zástupcovia všetkých subjektov okrem Českej republiky, kde prišlo koncom roka 2010 k zmene organizačnej štruktúry a o ich účasti sa rozhodne do ďalšieho sympózia.
	Zoznam všetkých účastníkov sympózia je v prílohe č.1.

Podrobný program rokovania: 
Streda, 30. marca 2011
9:00		Otvorenie
9:30 – 10:40	Všeobecné informácie o projekte
10:40 – 11:00	Prestávka
11:00 – 12:20	Organizácia športu v účastníckych krajinách (prezentácie Belgicka, Walesu, Fínska a Cypru)
12:20 – 14:00	Obed
14:00 – 14:40	Organizácia športu v účastníckych krajinách (prezentácie Grécka a Maďarska)
14:40 – 15:00	Prestávka
15:00 – 16:00 	Organizácia športu v účastníckych krajinách (prezentácie Nemecka a Slovenska)
16:00 – 16:30 	Závery
Štvrtok, 31. marca 2011
8:30		Úvod
8:45 – 9:00	Všeobecné informácie o projekte
9:00 – 9:45	Podpora manažmentu športových klubov v účastníckych krajinách (prezentácie Belgicka, Walesu a Fínska)
9:45 – 10:00	Prestávka
10:00 – 11:00	Podpora manažmentu športových klubov v účastníckych krajinách (prezentácie Grécka, Cypru a Nemecka)
11:00 – 12:20	Diskusie v skupinách
12:20 – 13:45	Obed
13:45 – 14:30	Podpora manažmentu športových klubov v účastníckych krajinách (prezentácie Maďarska a Slovenska)
14:30 – 16:00	Diskusie v skupinách
16:00 – 17:00 	Závery 1. sympózia

	V úvodnej časti rokovania boli prezentované všeobecné informácie o projekte, ďalej organizácia športu v účastníckych krajinách a podpora manažmentu športových klubov v účastníckych krajinách. Počas diskusií v pracovných skupinách boli definované základné pojmy týkajúce sa projektu a špecifikované rozdielnosti v účastníckych krajinách. 
Projekt nadväzuje na štúdiu EU „Dobrovoľníctvo v EU“ (2010), ktorá odhalila výzvy a nedostatky dobrovoľníctva v sektore športu (predovšetkým znížený záujem o dobrovoľnícku prácu v Európe). Jednou z úloh projektu je vytvoriť nadnárodnú platformu, ktorá podporuje výmenu najlepších skúseností a postupov týkajúcich sa právnych, finančných a administratívnych činností manažérov a riadiacich pracovníkov – dobrovoľníkov v rámci športových klubov. Výmenou týchto informácií sa má dospieť k novým poznatkom, nástrojom a iniciatívam, ktoré by mohli pomôcť a podporiť týchto dobrovoľníkov. Výsledkom výmeny skúseností a informácií má byť záverečná správa zahŕňajúca odporúčania pre Európsku komisiu na propagáciu a zabezpečenie existencie dobrovoľníctva v športe v Európe. 
Aj napriek tomu, že spoločnou črtou všetkých zúčastnených krajín je demokratické zriadenie, bolo poukázané na zjavné rozdiely medzi krajinami s pretrvávajúcou centralizáciou a vplyvom štátu na šport (Grécko, Cyprus, Maďarsko, Slovensko) a podstatne liberálnejším prístupom k športu so strany štátu napr. v prípade Belgicka a Fínska. 
Jednotlivé partnerské organizácie prezentovali tiež formy, akými je v ich krajinách podporovaná práca manažérov dobrovoľníkov športových klubov. 
Zástupcovia Flámskej športovej federácie z Belgicka prezentovali tzv. Dynamo projekt, ktorý bol ukážkou toho, akým spôsobom by mohla vyzerať informačná, resp. vzdelávacia forma podpory dobrovoľných manažérov športových klubov. Projekt poskytuje možnosti získať poznatky z oblasti administratívy a riadenia a je orientovaný na 18000 športových klubov. Okruhy tém, na ktoré je program zameraný sú nasledovné: právne záležitosti (dobrovoľnícka legislatíva), neziskové organizácie (ako ju založiť, aké sú povinnosti, rozpustenie organizácie...), účtovníctvo, poistenie, problematika DPH, sponzoring, získavanie grantov, zamestnávanie. 
Zástupcovia Slovenska prezentovali ako formu podpory dobrovoľných manažérov športových klubov vzdelávací program „Športový manažér“, ktorého prvý cyklus prebiehal v rokoch 2006-2007 v rámci NŠC a program „Športový organizátor“, ktorý prebehol v roku 2009 pod patronátom SOV. Zároveň bolo prezentované odporúčanie a požiadavka na vytvorenie konkrétneho vzdelávacieho programu pre dobrovoľníkov v rámci NŠC.
Powerpointové prezentácie zástupcov Slovenskej republiky sú v prílohe č. 2.
	
6. Závery a odporúčané návrhy

V rámci projektu existuje príležitosť na získanie cenných skúseností a poznatkov z už existujúcich programov podporujúcich prácu dobrovoľníkov v športe. Príklad projektu Dynamo (Belgicko) ukazuje, že svojím obsahom a formou realizácie môže byť aplikovateľný aj v podmienkach NŠC, kde by v rámci oddelenia vzdelávania mohol vzniknúť program na vzdelávaciu a informačnú podporu dobrovoľníkov na Slovensku. 
Nezanedbateľná pre podmienky športu na Slovensku môže byť tiež realizácia iniciatívy na vytvorenie európskej databázy dobrovoľníkov v športe, ktorá by pre všetky športové organizácie v rámci EÚ poskytovala prehľad dobrovoľníkov ochotných poskytovať svoje služby v rámci športu.
Počas rokovaní boli získané informácie, ktoré môžu byť využité pri novelizácii právnych predpisov a tvorbe koncepcií, predovšetkým v oblasti vzdelávania v športe, preto je vhodné, aby Slovensko aj naďalej čerpalo skúsenosti z krajín, v ktorých je práca dobrovoľníkov v športe a dobrovoľnícka kultúra na vyššej úrovni. 
Návrhom pre sekciu štátnej starostlivosti o šport MŠVVaŠ SR je:
1, iniciovať pravidelné spoločné rokovania s Národným športovým centrom s cieľom vypracovať program na vzdelávaciu a informačnú podporu dobrovoľníkov na Slovensku. 
2, vytvoriť elektronický systém vyhľadávania zahraničných partnerov pre medzinárodné projekty v športe s cieľom využívania finančných prostriedkov z EÚ slovenskými subjektmi,
3, spolufinancovať medzinárodné projekty v oblasti športu s účasťou slovenských subjektov, ktoré sú zamerané na priority programového vyhlásenia vlády SR.

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport MŠVVaŠ SR (powerpointové prezentácie jednotlivých partnerských organizácií v printovej podobe). 

8. Osobitne vyhodnotený očakávaný prínos ZPC

V rámci projektu „Podpora a zabezpečenie dobrovoľníctva v športe“ existuje príležitosť na získanie cenných skúseností a poznatkov z už existujúcich programov podporujúcich prácu dobrovoľníkov v športe. Príklad projektu Dynamo (Belgicko) ukazuje, že svojím obsahom a formou realizácie môže byť aplikovateľný aj v podmienkach NŠC, kde by v rámci oddelenia vzdelávania mohol vzniknúť program na vzdelávaciu a informačnú podporu dobrovoľníkov na Slovensku. 

9. Prenos zverejnenia výsledkov ZPC, prenos získaných informácií

Informácie o rokovaní v Gente boli postúpené v rámci sekcie štátnej starostlivosti o šport relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.

Bratislava, 6. apríla 2011		

Vypracovala:
Ing. Elena Malíková - riaditeľka odboru vzdelávania a medzinárodnej spolupráce v športe

Schválil: 
Ladislav Križan, PhD - generálny riaditeľ sekcie štátnej starostlivosti o šport

Prílohy: 
1.	Zoznam účastníkov (je uložený na sekcii štátnej starostlivosti o šport MŠVVaŠ SR)
2.	Powerpointové prezentácie zástupcov Slovenskej republiky (sú zverejnené na internetovej stránke www.volunteringinsport.eu)